Groot verhoging vir bestuurders in Tshwane-metroFoto: Argief Terwyl belastingbetalers in die hoofstad gebuk gaan onder verhoogde elektrisiteitstariewe en ander munisipale verpligtinge het die Tshwane-metro stil-stil ŉ salarisverhoging van 18% vir senior bestuurders geïmplementeer. Die verhoging val saam met die departement van samewerkende regering en tradisionele sake (Cogta) se opgradering van die stad van ŉ kategorie 9- na ŉ kategorie 10-munisipaliteit. Die verhoging is ook bykomend tot die 6,5% jaarlikse salarisaanpassing wat alle werknemers van die munisipaliteit ontvang het. Die verhoging word hierdie maand van krag hoewel die verslag met die aanbeveling reeds op 17 Oktober verlede jaar voor die burgemeesterskomitee gedien het en toe ook goedgekeur is. Tshwane bestee tans bykans 30% of R10,5 miljard van die stad se begroting aan salarisse van personeel en die 18% verhoging tree in werking ten spyte van die feit dat dit na bewering strydig is met die Nasionale Tesourie se aanbeveling dat stadsrade hulle salarisbegrotings moet besnoei. Terselfdertyd is daar ook die afgelope tyd voordurend oproepe gedoen dat die metro onder administrasie geplaas moet word as gevolg van sy benarde finansiële status, hoewel dit in die media ontken word. Groephoofde en uitvoerende direkteurs wat vir die ekstra 18% kwalifiseer verdien reeds salarisse van soveel as R2 miljoen rand per jaar en is na bewering meestal politieke aanstellings. Dit beteken dat hulle sonder die vereiste kwalifikasies en ondervinding deur die ANC in poste geplaas is toe dié party in beheer van die stad se administrasie was. Dis glo veral gesinslede van destydse raadslede wat so aangestel is. Die DA het egter daarop voortgebou nadat dié party in 2016 aan bewind gekom het. Marietha Aucamp, Samkelo Mgobozi en Stefan de Villiers is sonder dat hulle aan die vereistes voldoen het in uitvoerende poste in die vorige burgemeester, Solly Msimanga, se kantoor geplaas. Al drie is later ontslaan toe dit bekend geword het. Die DA het ook sekere senior kontrak-poste na permanente aanstellings verander en die 18% verhoging is juis op hierdie werknemers se salarisse van toepassing. Die verhoging kan selfs vir meer as 12 maande terugwerkend wees, afhangende van ŉ werknemer se permanente aanstellingsdatum. Die munisipalewerkersvakbond, Samwu, sê dis onaanvaarbaar dat die waarnemende stadsbestuurder, Lorette Tredoux, die verhoging op geselekteerde wyse implementeer en dat werknemers op direkteursvlak en laer daarvan uitgesluit is. “Dit wys net weer daar is ŉ groot aptyt vir selfverryking,” sê Samwu se streeksekretaris, Mpho Tladinyane. Die vakbond eis dat die verhoging deur die bank aan al Tshwane se werknemers gegee moet word. Tladinyane beweer dié wat uitgesluit is doen juis die werk en maak seker dat dienste in die stad gelewer word. Samwu hoop om Dinsdag (16 Julie) terugvoering aan sy lede te gee. Die vakbond oorweeg dit om hom tot die hof te wend as daar nie vinnig aan sy eise gehoor gegee word nie. Tshwane se mediaskakelbeampte het nie op navrae reageer nie.